Úradný vestník L 236 , 23/09/2003 S. 0841 - 0842



7. DOPRAVNÁ POLITIKA 1. 31985 R 3821: Nariadenie Rady (EHS) č. 3821/85 z 20. decembra 1985 o záznamovom zariadení v cestnej doprave (Ú. v. ES L 370, 31.12.1985, s. 8) v znení naposledy zmenenom a doplnenom predpisom: - 32002 R 1360: nariadenie Komisie (ES) č. 1360/2002 z 13.6.2002 (Ú. v. ES L 207, 5.8.2002, s. 1). Bez ohľadu na ustanovenia článku 3 ods. 1 nariadenia (EHS) č. 3821/85 sa požiadavka montáže a používania záznamového zariadenia vo vozidlách registrovaných pre osobnú alebo nákladnú cestnú dopravu v Litve do 31. decembra 2005 nevzťahuje na vozidlá, ktoré boli vyrobené pred 1. januárom 1987 a ktoré sa používajú výlučne vo vnútroštátnej doprave. Vodiči týchto vozidiel sú povinní zaznamenávať čas jazdy a čas odpočinku do osobnej kontrolnej knižky. 2. 31992 L 0014: Smernica Rady 92/14/EHS z 2. marca 1992 o obmedzení prevádzky lietadiel podľa časti II, kapitoly 2, zväzku 1 prílohy 16 druhého vydania Dohovoru o medzinárodnom civilnom letectve (1988) (Ú. v. ES L 76, 23.3.1992, s. 21) v znení naposledy zmenenom a doplnenom predpisom: - 32001 R 0991: nariadenie Komisie (ES) č. 991/2001 z 21.5.2001 (Ú. v. ES L 138, 22.5.2001, s. 12). Bez ohľadu na ustanovenia článku 2 ods. 2 smernice 92/14/EHS neplatia do 31. decembra 2004 na medzinárodnom letisku Kaunas v Litve podmienky ustanovené v článku 2 ods. 1 tejto smernice pre lietadlá, ktoré sú registrované v tretích štátoch, ktoré nie sú členskými štátmi Európskej únie, a ktoré sú prevádzkované fyzickými alebo právnickými osobami usadenými v týchto tretích štátoch. Litva sa zaväzuje postupne znížiť podiel pohybov lietadiel, ktoré prekračujú stanovené limity hluku, v súlade s týmto časovým harmonogramom: z 80 % celkového počtu pristátí v roku 2001 na 70 % pristátí do konca roku 2002, 45 % do konca roku 2003 a 25 % do konca roku 2004. 3. 31993 R 3118: Nariadenie Rady (EHS) č. 3118/93 z 25. októbra 1993, ktorým sa stanovujú podmienky, za ktorých sú dopravcovia, ktorí nemajú bydlisko/sídlo v určitom členskom štáte, oprávnení vykonávať vnútroštátnu nákladnú cestnú dopravu v tomto štáte (Ú. v. ES L 279, 12.11.1993, s. 1), v znení naposledy zmenenom a doplnenom predpisom: - 32002 R 0484: nariadenie Európskeho parlamentu a Rady (ES) č. 484/2002/ES z 1.3.2002 (Ú. v. ES L 76, 19.3.2002, s. 1). a) Do konca druhého roka nasledujúceho po dni pristúpenia sú bez ohľadu na ustanovenia článku 1 nariadenia (EHS) č. 3118/93 dopravcovia usadení v Litve vylúčení z vykonávania vnútroštátnej nákladnej cestnej dopravy v ostatných členských štátoch a dopravcovia usadení v ostatných členských štátoch sú vylúčení z vykonávania vnútroštátnej nákladnej cestnej dopravy v Litve. b) Pred koncom druhého roka nasledujúceho po dni pristúpenia oznámia členské štáty Komisii, či predĺžia toto obdobie o najviac dva roky alebo budú plne uplatňovať ustanovenia článku 1 nariadenia. Ak nedôjde k takému oznámeniu, uplatní sa článok 1 nariadenia. Iba dopravcovia usadení v tých členských štátoch, v ktorých sa uplatňuje článok 1 nariadenia, sú oprávnení vykonávať vnútroštátnu nákladnú cestnú dopravu v ostatných členských štátoch, v ktorých sa uplatňuje článok 1. c) V prípade závažného narušenia trhu v oblasti vnútroštátnej nákladnej cestnej dopravy alebo jeho nebezpečenstva pred koncom štvrtého roka nasledujúceho po dni pristúpenia oznámia členské štáty, v ktorých sa na základe písm. b) neuplatňuje článok 1 nariadenia, Komisii, či predĺžia uvedené obdobie o najviac jeden rok alebo budú plne uplatňovať článok 1 nariadenia. Ak nedôjde k takému oznámeniu, uplatní sa článok 1 nariadenia. Iba dopravcovia usadení v tých členských štátoch, v ktorých sa uplatňuje článok 1 nariadenia, sú oprávnení vykonávať vnútroštátnu nákladnú cestnú dopravu v ostatných členských štátoch, v ktorých sa uplatňuje článok 1. d) Pokiaľ sa článok 1 nariadenia plne neuplatňuje vo všetkých členských štátoch, môžu tie členské štáty, v ktorých sa uplatňuje článok 1 nariadenia na základe písm. b) alebo c), použiť tento postup: Ak je v členskom štáte uvedenom v predchádzajúcom pododseku následkom alebo za prispenia kabotáže závažne narušený vnútroštátny trh alebo jeho časti, napr. ak je závažný prebytok ponuky nad dopytom, alebo je ohrozená finančná stabilita alebo prežitie značného počtu podnikov cestnej dopravy, informuje o tom tento členský štát Komisiu a ostatné členské štáty a poskytne im všetky dôležité údaje. Na základe tohto oznámenia môže členský štát požiadať Komisiu o celkové alebo čiastočné pozastavenie uplatňovania článku 1 nariadenia s cieľom opätovne nastoliť bežný stav. Komisia preskúma stav na základe údajov poskytnutých dotknutým členským štátom a do jedného mesiaca od doručenia žiadosti rozhodne o prijatí ochranných opatrení. Použije sa postup ustanovený v druhom, treťom a štvrtom pododseku odseku 3, ako aj odseky 4, 5 a 6 článku 7 nariadenia. Členský štát uvedený v prvom pododseku môže v naliehavých a výnimočných prípadoch pozastaviť uplatňovanie článku 1 nariadenia; následne je však povinný oznámiť to zároveň s udaním dôvodov Komisii. e) Pokiaľ sa článok 1 nariadenia neuplatňuje podľa písm. a) až c), členské štáty sú oprávnené regulovať prístup k vykonávaniu vnútroštátnej nákladnej cestnej dopravy výmenou kabotážnych povolení na základe dvojstranných dohôd. To zahŕňa aj možnosť úplnej liberalizácie. f) Uplatňovanie písm. a) až d) nesmie obmedziť prístup k vykonávaniu vnútroštátnej nákladnej cestnej dopravy viac ako predo dňom podpísania zmluvy o pristúpení. 4. 31996 L 0026: Smernica Rady 96/26/ES z 29. apríla 1996 o prístupe k povolaniu prevádzkovateľa cestnej nákladnej dopravy a prevádzkovateľa cestnej osobnej dopravy a o vzájomnom uznávaní diplomov, osvedčení a iných dokladov o vzdelaní s cieľom uľahčiť týmto prevádzkovateľom uplatňovanie slobody usadiť sa v oblasti vnútroštátnej a medzinárodnej dopravy (Ú. v. ES L 124, 23.5.1996, s. 1) v znení zmenenom a doplnenom predpisom: - 31998 L 0076: smernica Rady 98/76/EHS z 1.10.1998 (Ú. v. ES L 277, 14.10.1998, s. 17). Do 31. decembra 2006 sa článok 3 ods. 3 písm. c) smernice 96/26/ES v Litve nevzťahuje na dopravné podniky, ktoré vykonávajú výlučne vnútroštátnu nákladnú a osobnú cestnú dopravu. Vlastné zdroje a rezervy týchto podnikov musia postupne dosiahnuť minimálne hodnoty stanovené v uvedenom článku v súlade s týmto časovým harmonogramom: - do 1. januára 2004 musia podniky disponovať vlastnými zdrojmi a rezervami najmenej vo výške 3000 EUR na používané vozidlo, alebo 150 EUR na tonu maximálnej povolenej hmotnosti nákladných vozidiel používaných podnikom alebo 150 EUR na sedadlo vozidiel osobnej dopravy používaných podnikom, podľa toho, ktorá suma je nižšia; - do 1. januára 2005 musí každý podnik disponovať vlastnými zdrojmi a rezervami najmenej vo výške 5000 EUR na každé vozidlo. --------------------------------------------------